Cesarhanmun/geonobi-data huggingface dataset:
地名: 安州 (平安道, 牧)
年: 1513.0

○下萬孫推案于政院曰: "其細推覈以聞。" 因命只令項鎖, 勿着枷。" 其招曰: "年今十五, 乃廢朝李淑儀子陽平君也, 生長于南學洞。 年六歲, 廢朝亂作, 家奴寶同, 以名不知年歲相當家兒代見, 因負我, 以靑袱蓋覆, 路由水口門外逃去, 住京山。 以京山逼近京都, 勢難居住, 向皆骨山, 與寶同等禹大禪稱名僧, 向智異山, 住上元寺一年, 遂向香山, 抵普賢寺。 留住二年, 奴寶同身死, 又至安州
              圓通寺, 留七日, 與其寺僧竹淸, 潛說王子之意, 且欲歸京家, 則竹淸言: ‘刦成稱名者, 乃本宮奴子也, 今以黃灰木興利事, 來郭山矣, 可推尋同議。’ 乃率我歸郭山官。 刦成則不得見, 而竹淸同生郭山居內需司奴加仇之家止到。 竹淸開說王子之意, 則加仇之待我甚厚。 留一日, 加仇之乃與竹淸等, 到定州居內需司奴孝文家, 留一日。 孝文傳播我王子之言, 其面勸農、色掌等, 以我爲荒唐人, 移居于孝文妹夫萬福家。 孝文言, ‘阿只氏, 乃王子之言, 隣里喧說, 若通書牧官, 則阿只氏行止, 必善處矣。’ 廼請隣居校生洪允平, 使書簡呈于牧官, 則牧使以我爲荒唐人, 囚禁卽報使云。"
地名: 安州 (平安道, 牧)
年: 1530.0

○庚戌/御夕講。 參贊官柳溥因蟄蟲始振之語, 而乃言曰: "頃見利川蟲災事, 今乃孟春陽氣發動, 蟄蟲固當始振。 但其書狀云: ‘雪上則橫行, 日出則自匿。’ 此乃反常爲異, 非偶然之災也。 司中考諸《文獻通考》, 則雖有蟲災, 未有如此者。 以事理計之, 其爲災變, 莫大於此。" 上曰: "非徒蟲災, 近屢有日變, 且白氣貫日。 白氣乃兵象, 而邊方似不安靜, 邊釁不可謂無也。 大抵災變之作, 專由於民事, 而今春救荒甚難。 所當各別措置也。 前於經筵, 臺諫曰: ‘常平倉之事, 雖云富民獨專其利, 而貧民不得蒙惠, 米穀若布於民間, 則貧民亦有可賴之理。’ 此言似當也。" 特進官申公濟曰: "常平倉之法, 雖似美矣, 必有緜布者, 乃得受食, 則飢餓之民, 安有緜布者乎? 然米穀若多布於民間, 則不爲無益, 今春則當措置救荒。 但倉穀竭盡於一時, 而今年若又凶荒, 則又將以何穀賑救乎? 此亦不可不慮也。 國穀之數, 本監
                【軍資監】
              則十五萬石, 分監則二十八萬石, 江監則三十萬石, 會計之, 則乃七十餘萬石, 而所耗者亦多。 雖有其數, 陳腐不實者, 亦可三分之一。 計其實數, 則僅五十餘萬石也。 以一國, 豈可無五十萬餘石之穀乎? 蕩盡無儲, 而他日若有緩急, 則不知將何以堪支? 國勢今雖堂堂, 變患之來, 豈可謂必無也? 高麗之契丹來寇, 恭愍王終有避亂南遷之事,
                【契丹乃顯宗朝事也, 而如此啓之, 必錯記也。】
              
              唐
              明皇身致大平, 而卒致幸蜀之禍, 德宗之時, 唐業不至於衰微, 而又有奉天之亂。 天運未可知, 一時昇平, 安足恃乎? 以今觀之, 邊釁不可謂無也。 而平安軍卒, 盡沒於驅逐癘疫之時。 此乃防禦緊急處, 而曩時分四番, 今則只分三番云。 安州, 關防重地, 隋兵百萬, 不能接足於薩水, 薩水乃安州之地也。 見許洽, 
                【曾爲牧使。】
              詳聞安州事, 奴婢及下吏俱乏。 國家若別措置則可, 不然, 守令雖賢, 何能有所施設云。 前朝之時, 其爲解弛, 未知其果如今也, 今則雖二千餘兵, 長驅而來, 臣意以爲必不能當也。 以一國不能儲百萬之穀, 而費用於不急之務者, 不知其幾何? 若緊急之事則已, 如其不然者, 請一切減省。 以常時經費之數計之, 則去年冬二朔所用, 乃至四萬餘石。 以此推之, 一年所用, 幾至十六萬石, 而去年所貢之稅, 當八十二萬石, 則出入不相侔如是。 軍資之穀, 安可費用也? 臣意以爲常平倉之事, 富者專利, 而貧者不得賴焉, 似不均矣。 若還上, 則富者必憚於還納, 不肯受之, 而貧者迫於飢寒, 何暇計後日之弊? 必樂於得食, 故今方遍問于五部矣。 臣知經費處多, 而國穀之數甚少, 故務欲節用, 而僉議咸以臣爲不快也。 京城之人, 則以興販爲業, 去京城半日程之民, 亦或以賣薪爲事, 猶可賴此而生也。 與外方之民, 有間矣。 遠鄕窮民, 無計資生, 國穀尤不可不節用也。 西部居忠義衛柳汀妻子, 飢餓濱死, 漢城府移文于本曹, 以米太賑救, 而頃者柳汀呈狀于本曹曰: ‘我家時未飢餓, 而有嫌之人, 誣飾傳播, 故呈于漢城府、司憲府、司諫院, 而皆不取實。 呈于憲府, 而不取實者, 大憲之妾, 與我之嫌人常山都正
              
                【末孫。’】
              之妾四寸也, 故徇私不聽也。 賑救米太, 皆不食封置云。 臣意以爲過甚, 故問之曰: ‘汝有財産, 而使妻子至於飢餓, 國家施恩賑救, 而又不食焉, 汝罪莫大焉。’ 汀曰: ‘我雖貧窮, 家有斗米, 豈可空食君上之賜乎? 吾當至死發明。’ 臣遣從事官摘奸, 則賑救米太, 果不食封置, 又有緜布及米租云。 當初所無之物, 今乃有之, 不無奸術也。" 上曰: "前於經筵, 大臣及臺諫皆曰: ‘柳汀實是貧者, 而爲後日字女婚姻之故, 欲掩覆貧窮之名, 如此呈狀。’ 云。 以汀之事, 西部官員皆罷之。 其虛實未可知也。" 公濟曰: "使醫女探其家女子, 無飢寒之色, 而且有穀食云。 雖給米太皆不食, 他日之給, 亦必如是。 請覈虛實何如?" 上曰: "其三切隣, 則必知其虛實, 果可推之也。" 公濟曰: "非徒一度呈狀, 至於再三, 其意必有所在。 不無懷嫌發說之弊, 所當覈實歸一也。 且雖設東西賑濟場, 而飢餓之民, 專不就食。 本以乞丐爲事者, 八九人會食焉, 則爲此乞丐之人, 各部官四員及漢城府官一員, 逐日仕進。 其爲支供, 反爲有弊。 一朔之用, 幾至十餘石。 請令各部官一員, 輪次仕進。 漢城府官員, 時時往來糾撿, 則事不煩, 而支供亦不至有弊矣。" 上曰: "賑救之勤不勤, 不在於官員之多少, 而支供之弊, 果不無也。"
地名: 安州 (平安道, 牧)
年: 1539.0

○伴送使蘇世讓, 復命後啓曰: "《皇華集》凡五卷, 皆已楷寫而來, 然錯誤處尙多。 御覽後還下, 則令從事官等,
                【崔演、嚴昕、林亨秀。】
              常仕于校書館, 校正印出何如? 日記, 備載一行之事, 故敢獻權近
              《應制集》,
                【權近, 國初人, 於太祖朝, 以請國號赴京。 大明
                  太祖高皇帝, 聞其能詩, 特賜引見, 命題賦詩, 大加稱賞, 又賜御製。 權近東還, 編次成秩, 後人名之曰《陽村先生應製集》。】
              館伴金安國, 進于天使而求詩, 天使製贈, 且曰: ‘集中有高皇帝御製詩, 名之以《陽村》
              
                【權近自號。】
              
              《先生應制詩》, 似乎不恭。 宜改曰《應制承恩錄》。’ 又謂欲得印本觀之云。 請印送何如? 天使所製詩, 平安道則已楷寫, 刻板懸掛矣, 黃海、京畿兩道, 則未及爲之。 令能書人, 楷寫下送何如? 郭山孝女金四月之碑,
                【四月其母得惡疾, 斷指和藥以進, 母病卽愈, 立碑道左, 以旌孝行, 天使過此, 則必賦詩。】
              以三尺惡石造之, 立於田頭草萊之間, 於天使所見, 殊爲埋沒。 今則飢荒最甚, 功役亦重, 不可爲也, 姑待豐歲, 以熟石改造, 立之路傍高處何如? 葱秀山、翠屛山
              
                【二山俱在黃海道
                  平山府。】
              碑閣
                【天使董越
                  《葱秀山記》, 吳希孟
                  《翠屛山賦》, 皆立碑山下, 又起高閣, 以庇風雨。】
              過大, 而今天使所製詩文亦多。 若刻碑立閣, 則弊甚不貲。 請楷寫刻板, 懸掛閣內何如? 天使所經, 一路凶荒, 義州、龍川、鐵山等邑, 饑饉尤甚, 人馬困斃, 勢將難支, 而往年田稅, 督徵不已, 嗷嗷溝壑, 至爲矜悶。 請量減田稅何如? 安州, 關防重地, 使臣來往, 亦絡繹相繼, 而近來厲疫大熾, 官奴婢死亡殆盡, 將爲棄邑。 奴婢令該曹量定, 以開蘇復之策何如? 京畿、黃海、平安三道, 天使宴享, 豐殺不同, 軍威兵卒,
                【天使前後擁衛事。】
              多寡亦異。 從一磨鍊, 以定後規何如? 天使所請
地名: 安州 (平安道, 牧)
年: 1566.0

○戊辰/命拿來安州民朴進石。 
                【進石, 與內需司奴子, 爭田相詰, 語及文定王后故也。】
              
            

○丙午/憲府啓曰: "義禁府囚人朴進石
              
                【安州民也。 方與內需司奴子訟田未決, 而乃以語觸文定王后, 遣都事拿鞫, 蓋內需之奴讒成之也。】
              所犯之罪, 聞者莫不駭愕。 果得其情, 則按律定罪, 固不足惜。 但凡推鞫涉於重罪, 則先推事干, 後及正犯者, 刑杖之下, 慮有抱冤之弊也。 進石之事, 初出於相訟隻人之口, 爲官吏者, 所當先詰參聽之人, 得其實情, 而只憑隻人之訴, 遽加訊問, 已失按獄之法。 及逮禁府, 因襲本道之失, 不以推閱證左爲意, 徒請加刑, 亦非刑官淑問之義。 雖取服定罪, 其使服罪者無辭, 而快於物情乎? 若或殞命杖下, 或誣服抱冤, 則非徒後弊無窮, 亦恐有乖 聖上欽恤之仁。 請命禁府, 先推參聽之人, 卑無未盡之情。"
地名: 安州 (平安道, 牧)
年: 1577.0

○平安監司書狀: ‘安州官奴家, 白雌鴨變爲赤白雄鴨事。’
地名: 安州 (平安道, 牧)
年: 1593.0

○左議政尹斗壽, 將赴提督軍前, 啓曰: "臣今以職事無狀, 進去軍前, 一死之外, 更無他念。 但自承禪遜之敎, 不勝未安, 寸懷耿耿, 不能自已。 目今國事, 殆如大病之人, 氣息痿憊, 生死難知。 豈可先自動搖, 以傷其命脈乎? 伏望十分安靜, 毋使群情相失, 民心相驚, 亦毋使上國將相之在此地者, 有所駭怪。 臣臨行眷眷, 懷不能已, 敢此區區, 不勝惶恐之至。" 上曰: "予悶甚於卿, 不可一日仍冒。 此事終不可止遏, 此何事而徒形諸言語而已乎? 但今卿離此, 則此處無大臣, 大事似難爲之。 予姑忍死以待。 但見天將之牌, 不勝駭愕, 未知其故。 且使予進駐於安州云, 如不速進, 亦恐有怒責。 予亦於十八日, 進前定州矣。" 仍引見斗壽於便殿, 承旨柳根入侍。 上曰: "昨日牌文, 何意耶?" 斗壽曰: "意者糧草不備, 賊酋脫走, 故致此怒也。 牌文有恣酒自樂等語, 而林世祿言: ‘大軍前進時, 有婢子隨行。’ 云。 軍中忌女子, 而此人率去, 甚無忌憚也。" 根曰: "提督隨行人有李延慶者, 率去云矣。"

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。

○禮曹判書鄭昌衍
              
                【八月二十六日, 在定州】
              馳啓曰: "提督與巡按, 本月二十四日, 發平壤抵宿肅川, 二十五日向安州, 今日到定州, 經略則昨已西還矣。 巡按入平壤, 父老呈文, 贊訟提督功德, 則依提督分付施行, 而倭賊尙據南邊之狀, 我國之人, 無一言之及, 後悔莫及。 臣與李德馨私相論說, (對摠兵)
                  〔劉摠兵〕
                
              委官, 昨日路逢臣行, 謂譯官宋業男曰: ‘爾國陪臣, 値巡按之來, 何不告倭奴留在之事, 而默然耶?’ 其言有理, 臣將通議于李軸, 使之呈稟矣。"
                【昌衍, 以故相惟吉之子, 每承寵擢, 得躋崇班, 而無德可觀, 無功可紀。】
              
            

○平安道觀察使李元翼馳啓曰: "十一月二十六日平明, 天使自肅川到安州, 行餞慰宴, 夜深飮歡。 臣與伴送使, 極陳倭奴事情, 日望天將發兵之意, 天使曰: ‘我之忙返, 正爲爾邦事。’ 宴罷坐東軒, 聞臣解華語, 不令通事傳語, 令臣近前, 交膝而坐, 密語曰: ‘皇帝爲爾邦, 另差重臣殺倭, 經略、
                【宋應昌也。】
              提督
                【(李汝松)
                      〔李如松〕
                    
                  也。】
              來此, 旣不得幹事, 倒說國王不好, 是何道理? 我在彼, 聽得許多說話, 及今見國王, 言語動止之間, 可知其中之所存, 彼處說話, 俱是誕妄。 又朝廷得經略、提督之報, 以爲倭已過海, 今見劉總兵, 不曾過海。 設若過海, 自釜山至對馬島, 海路不遠, 可往可還。 以過海爲無事, 亦非計也。’ 臣雖稍解華語, 而許多曲節, 未能詳細解聽, 其大意則如是矣。"
地名: 安州 (平安道, 牧)
年: 1613.0

○司憲府啓曰: "延陵府院君
              李好閔婢妾仁玉與好閔女壻宋民古潛奸, 所聞騰播。 仁玉捉致推問, 則潛奸之狀, 從實納招, 請民古拿鞫定罪。 安州築城監董別將金應瑞, 悖戾汎濫, 從前貪虐之狀, 不一而足。 及授此任, 尤極縱恣, 濫用刑杖, 威振列邑, 一道之民, 或有結項而死者。 如此之人, 不可不痛治, 請命拿鞫。" 從之。 兩司合啓, 請還收議大臣之命, 還寢往審交河之命事。 不從。 

○王親鞫。 捧李春蘭招, 春蘭。 平安道富民也, 以得匿名兇書, 故拿來。 李德馨曰: "春蘭兩目皆昏, 亦不解書, 厥書狀, 渠自見乎, 使他人見乎, 此由窮問可也。" 又曰: "雲老, 渠若不知, 則此書乃匿名書也, 何以取實?" 權縉以李春蘭所招啓曰: "其書開拆時, 只見七八月字, 知其爲兇書, 不勝驚駭, 未及通于子息等處, 急急奔告于郡守而已, 不知其他曲折矣。 且郡守問: ‘此等人爲誰。’ 臣答曰: ‘林進士名稱人在慈山, 金兵使稱名人在龍岡, 意謂此人也。’" 王曰: "書狀中金兵使, 的爲金應瑞耶?" 春蘭招云: "書狀中只有金兵使字而已, 不知的爲金應瑞矣。" 李德馨曰: "他餘人, 雖介介的指, 而若雲老不能的指, 則何以從實?" 問春蘭曰: "汝受書時, 獨受乎? 抑或與他人共受乎?" 春蘭曰: "其奴軍伊, 在於毁家舊基, 得受此書來, 致他人干預與否, 臣不知之。 問于渠則可知矣。" 捧李德老招。 【春蘭之子。】 王曰: "依李春蘭推問之例。" 金兵使、金主簿、林進士、朴哨官等詳問于德老, 且問藥山雲老爲何人, 德老招曰: "雲老萬無近似之人矣。" 捧李德輔招。 【春蘭子。】 柳公亮曰: "此書開見時, 與誰共看耶? 此事詳問于德輔可也。" 李德馨曰: "厥兄納招時, 甚爲明快, 厥弟何其語窘。 極爲荒唐。" 朴承宗曰: "此漢前年, 厥父拿來時, 不仕下去。 前日見其爲人, 甚慧悟, 今日則何其言語甚窘, 多有內不足之狀乎? 極爲可怪。" 柳公亮曰: "李春蘭必示厥子, 相議爲之, 而變辭誣告, 極爲過甚。" 沈喜壽曰: "渠等兄弟, 雖或先見, 而必使老父告官矣。" 李德馨曰: "厥書狀, 八月初三日受之, 初五日告官, 則其間數三日, 豈不示於厥子息乎?" 捧軍伊招。 王曰: "投書人何處指向耶? 問于軍伊。" 柳公亮曰: "軍伊居於春蘭家五里外, 則致書者, 何以知其李家之奴, 而傳致乎? 此狀極爲殊常。" 王曰: "投書人容貌年歲及所率人幾何耶? 問于軍伊。" 捧金應瑞招。 【應瑞
              安州築城大將, 以金兵使, 書於兇書中。】 王曰: "金姓兵使者幾人耶?" 沈喜壽啓曰: "金遵階爲會寧府使, 金去病爲滿浦僉使, 金太虛前爲忠淸兵使矣。"
地名: 安州 (平安道, 牧)
年: 1618.0

○平安道節度使金景瑞狀啓: 滿浦僉使蔣後琬馳報: "今五月十六日, 騎胡十二名, 來到越邊, 呼通事, 卽令通事, 問之, 則所持文書呈納。 而取見皮封, 則題曰朝鮮國王開拆, 不勝寒心, 令通事開諭曰: ‘我國與汝將, 事體不同。 自前文書相通之規, 無直達朝廷之禮, 捧納極難。’ 反覆開諭, 前後文書, 竝爲出給, 則差胡曰: ‘迷劣胡人, 持書出來而已。 如此事體, 何以知之?’ 勢難驅迫還給, 故姑令留置胡館, 嚴辭開諭, 厚饋酒肉, 以悅其心後, 令女眞訓導房應斗, 鄕通事河世國等, 問虜中事情, 則差胡答曰: ‘我將方會軍兵, 與天將相戰, 私相出入之人, 不無漏通軍機之弊, 故一切禁斷出入者。 今此起兵事, 斷則
              遼東殺我將祖父, 又於如許城中, 送天將添兵守護, 故我將結怨, 積年鍊兵, 去四月十五日, 我將領兵, 撫順等四鎭, 一時盡擊後, 一處聚兵, 所得牛馬、布物、弓箭及所擒唐人點閱, 不知其數。 撫順鎭將, 則乞降生擒, 我將有末女許嫁, 時在奴城。 又於五月晦間六月初生, 欲向如許擊破後, 仍向遼東、廣寧計料, 而日炎霖雨, 草樹茂密, 時未定奪。 所擒唐人千餘名, 則卽削其髮, 服其胡尤衣, 以爲先鋒。 朝鮮則與我朝, 有信之國。 若遼東請兵于朝鮮, 則會寧、三水、滿浦等處, 我將當以一枝兵馬, 發送攻擊。 朝鮮與我將, 無嫌怨, 謹守封疆, 勿使動兵。’ 云云。 答曰: ‘天朝以二百年生聚, 格汝小酋, 無異泰山壓卵, 不必格外國而求助矣。’ 問答間, 言辭極其悖慢。 入關時, 有若探察城上器械虛實者然。 胡書本文, 則胡館留置, 謄書上送。" 大槪此賊不畏天朝, 至於移書我國, 示以利害, 尤切痛憤。 其侵凌之患, 不但在於天朝, 我國邊上, 亦不時無受侮之虞, 將兵來備禦之策, 所當汲汲。 臣之妄意, 已抄黃延道軍兵, 進駐肅川等地, 本道軍兵, 則防禦使、助防將等, 以本道守令兼差, 各率其兵, 仍駐信地, 操鍊待邊, 卽時馳援。 道內物力, 有裕之邑, 及江邊守令, 亦以武班換差, 團束軍兵, 聞變馳援。 則守禦之策, 可以成形。 胡書連二度, 不許捧入, 早晩必有意外之患, 防胡之策。 無過守城淸野。 而以江邊一帶言之, 則江界、滿浦、昌城、朔州、義州等, 若干城矣。 其餘則城不過丈餘, 濠不過數尺, 決難入守也。 內地龍岡、安州、平壤城, 皆可守之地, 而廢棄已久, 倉卒難修。 寧邊一城, 雖曰闊遠, 四面山高, 可以死守, 而久棄不修, 欲爲繕築, 則賊未至, 而民先失農。 凡干抄兵進駐, 諸城修築等事, 請令廟堂啓下備邊司, 從速指揮。 備邊司回啓曰: "今此胡書及滿浦問答說話, 極其兇慘。 至以七宗惱恨, 讎怨天朝, 終之以蒼天默祐, 俾遂寸衷云, 一以誇示其得志, 一以恐劫我邊上。 來胡之悖慢, 又非前日所比, 侵犯之患, 在於今日, 本道之事, 極爲汲汲。 黃延道軍兵, 聖敎已令, 分運入防, 駐箚處所, 則與巡察使, 詳議進退。 而防禦使、助防將, 兼差守令, 及道內守令, 武班換差事, 朝廷自當量處。 安州城守事, 本司已請下諭, 及時修治, 爲必守之地, 已爲定奪。 郭山之城, 與安州不遠, 可作聲援之地, 而形勢最好, 所當爲先修築。 平壤、寧邊等地, 人民多集之地, 自前必守之議, 非一而只以過大爲難守。 一道根本之地, 亦不可空棄, 參酌道內物力, 毋或玩愒姑息, 盡心規劃何如? 大槪兇鋒, 旣突於天朝, 次第加兵於我, 必然之理也。 十分留念征繕, 異日毋使賊騎, 如入無人之境事, 請監司處, 竝爲行移啓
              何如?" 從之。 《光海君日記》卷第一百二十八
地名: 安州 (平安道, 牧)
年: 1619.0

○差官袁見龍抵趙挺書曰:不佞此來, 敬爲齎皇勅、欽賜, 以爲弔死、問傷之資, 優恤戰兵之擧, 不宜別有所干。 然事勢危急存亡之秋, 貴國之於
              天朝, 猶父子也, 父之情可隱而不告於子乎? 此二不佞之所以直陳而不諱也。 奴酋二百餘年, 受我國家豢養厚恩, 授以龍虎將軍, 富貴極矣, 一朝爲謀叵測。 久畜異志, 邊將不加覺察, 養虎貽患, 致禍滋蔓。 去年破撫順、克淸河, 張總爺全師陷沒, 今年又四路進兵, 連喪四帥, 夫以我堂堂天朝, 豈勢力之不均? 良由人謀之不臧耳, (而議之輕耳。 如今春)國王動萬餘之健卒, 糜數萬之糧餉, 非有精忠大義者不能。 兩帥之被擄未還, 士卒之殘創幾盡, 是以(我)聖心惻然, (而)特齎萬金, 以弔問也。 昨承國王枉顧, 一曰: "奴酋之仇, 卽愚夫愚婦, 亦必報復。" 一曰: "寬奠之師, 逃回者甚衆, 死者死, 活者活, 志必復仇。" 此言可矢天日, 可泣鬼神, 不啻皇上及文武臣工, 皆感謝國王之盛意, 卽二皇祖在天之靈, 實卽臨之, 二不佞所尙
              當感激, 叩頭而稱謝也。 獨今遼在
                東
              , 自開原一失, 患切剝膚, 鐵嶺、瀋陽, 危如累卵, 關西之兵馬, 調集未齊, 沿邊之城堡, 守備單弱。 是以二不佞行時, 院道諄諄告戒, 必求得貴國鳥鎗手數千, 保守遼陽
              , 將川兵馬, 盡發鐵嶺。 此是到底一着, 不佞行時, 亦頗唯唯, 院道云: "朝鮮國王誠知理勢, 而濟困扶危者, 第言之, 必不見諉。" 昨于宴日, 見國王口吻, 不多慨然, 是以今日抱痛而長臥也。 夫奴酋彈丸之地, 不當貴國一道。 卽謂稍强, 以四道處之, 綽有餘力。 若謂貴國不慣于銃, 又謬矣。 夫貴國之銃, 鳴于天下, (孰不知之? 實爲倭銃之賜。) 昨至義州至安州兩處, 銃手不下五六百, 皆極精而極銳(者), 後至黃州、平壤, 皆以强而示弱, 不復陳設, 則銃手豈眞無哉? 所言者謙也。 夫遼與貴國, 誼切唇齒, 不待智者而後辨也。 遼之於貴國, 則貴國之舟也, 欲渡江, 必假舟楫, 欲合天朝, 必假遼東。 無遼左, 則貴國與天朝, 間而不能合矣, 貴國可以泥丸塞鴨綠乎? 萬一奴拔遼, 而塞山海而東向義州, 則貴國未可安枕而臥也。 況奴酋自收李永芳、佟養性
              弟兄以來, 變詐百出, 或設間謀, 以疑國王之心, 肆妖言以疑國人之聽。 目今熊老爺到任, 又是一番旗皷, 逆知奴運漸衰、奴氣漸頓, 不久當授首就戮。 國王今肯發兵一千, 可當後日二萬, 肯發三千, 當後日六萬。 至守備漸完, 人馬調集, 大兵進勦之日, 仍請國王發兵馬若干, 合川兵同進一路。 夫川兵之與麗兵, 意氣頗投, 可無矛盾之患也。 二不佞之來, 可以朝交勅賞而夕告別, 奈有此請兵事? 是以稍羈數日, 國王肯念遼左之危、唇齒之誼, 急發銃手數千, 同二不佞行, 以保遼城, 則所以賜使臣者, 勝日百宴而日百禮。 若不蒙垂念, 卽沃之醴泉, 寢之金穴, 亦何益于事哉? 不佞犬馬, 赤衷愚直若此, 幸垂鑑。
地名: 安州 (平安道, 牧)
年: 1624.0

○戊辰/上御資政殿, 引見延安府使南以興、安州牧使鄭忠信。 上曰: "力戰將士査覈之事, 果無遺漏乎?" 南以興對曰: "別無遺漏之人矣。" 上曰: "卿等必能知虜情矣。 虜若長驅, 則何以禦之乎?" 鄭忠信曰: "臣出入虜穴, 備知賊情, 非但彼我衆寡不敵, 鐵騎衝突, 難以野戰爭衡, 惟守城, 庶可防遏矣。" 南以興曰: "今年不發南兵, 邊將必患兵少耳。" 上曰: "兵雖少, 善用在於將。 可以守則守, 可以戰則戰, 不可一於戰, 不可一於守也。 要在臨機應變, 一於守而不出戰, 則長驅之賊, 何以遏乎?" 上曰: "安州軍兵, 其數幾何?" 忠信曰: "僅二千餘人矣。" 上曰: "曾聞可至六七千, 而今何若是之少也? 其城當用幾許兵而守乎?" 忠信曰: "如得三四千, 可以守之。" 上曰: "城之形勢最好云, 然耶?" 忠信曰: "城外有長江天塹, 可謂得據險之勢矣。" 上曰: "氷合則奈何?" 忠信曰: "冬則亦可以設氷城, 禦敵矣。" 上謂南以興曰: "延安亦城守之地, 卿何以守禦乎?" 以興曰: "壬辰以後, 全不修繕, 城門壞破, 舊井皆廢, 臣欲補葺浚治, 而民力方竭, 難以興役矣。" 上謂忠信曰: "曾往虜中, 事情如何, 而其兵衆幾何耶?" 忠信曰: "兵馬精强, 實難當之賊。 其兵之多寡, 雖未詳知, 聞有八部大人之說, 又有四百爲一哨之語, 大約可至九萬餘矣。 所謂長甲軍、重甲軍, 各一百人, 皆着水銀甲, 別爲一哨。 此則別抄壯勇者, 用於攻城云。" 上曰: "虜馬皆良馬乎? 其數幾何?" 忠信曰: "無非良馬, 而見其屯聚之數, 槪似萬餘匹矣。" 上曰: "奴酋一小醜耳。 我國數千里地方, 豈無制敵之人? 但求之不誠, 得之未易耳。 今將臣皆以入守爲言, 而未有出戰之計, 豈不寒心乎?" 忠信對曰: "我國本是無兵之國, 雖良將, 誰與爲戰? 今若抄發十餘萬衆, 敎訓一二年, 則遼東亦可以進取矣。 何必區區於守禦乎? 今者昌義安諸鎭, 最是要衝, 責其本鎭, 各率民兵, 以爲固守之計。 入防之軍, 則隨其多少, 便宜添守, 而申飭浿江以西, 使於秋後, 淸野以待, 則賊雖至, 其勢必不能久留。" 以興曰: "副元帥手下兵, 不滿二千, 安能以此抗大敵乎?" 若得敎訓精兵數萬, 則如臣駑劣, 亦可死戰自效矣。" 上仍賜酒饌及豹皮等物。
地名: 安州 (平安道, 牧)
年: 1625.0

○都元帥李弘冑馳啓曰: "平安兵使自前冬防昌城者, 以與賊窋相近故也。 今則奴賊據有遼陽, 義州爲對壘之地。 以時勢言之, 則兵使似當移駐義州, 而賊謀之或昌或義, 未可的料。 昌、義之間, 二百餘里, 聞變馳援, 勢所未及。 安州則當南路之要衝, 此實控扼咽喉之地, 不如使兵使領率精兵, 留在安州, 邊上有警則或左、或右, 前進(猗)
                〔犄〕
              角, 固守安州, 似爲得計。" 朝廷許之。
地名: 安州 (平安道, 牧)
年: 1626.0

○戊子/都體察使張晩啓曰: "伏聞毛都督, 聞有奴酋再犯寧遠之奇, 今方水陸進兵云。 雖未知果能過江, 而彼旣以領兵出邊爲言, 則在我之道, 不可坐觀而已。 臣請進往黃、平之間, 隨事接應, 令副使尹暄, 前往安、定等地, 以便指揮諸將, 接濟糧餉。" 上令廟堂酌處。 備邊司覆啓言: "毛將過江之言, 未必眞的, 主兵之臣, 不可輕易出外。 姑令體副使進駐安州, 巡邊使前往龜城, 相機接應。" 從之。

○乙丑/平安監司尹暄馳啓曰: "金時若馳報內: ‘眞㺚一名, 自馬郞洞出來。 盤問賊情, 則奴酋已造舟車、雲梯, 期以來月, 進犯廣寧。 且聞奴酋之言, 戰雖不利, 當焚蕩糧穀。 且奴酋(當)
                〔嘗〕
              言, 江南殲盡, 則朝鮮有若囊中物。 且朝鮮俘將等言, 朝鮮修築山城時, 多得金塊。 且城內倉穀甚多, 衝突昌、義間, 直到安州、平壤, 則其穀不可勝食云。 奴酋則仍居朝鮮地方, 而使毛將, 領遼民, 還居遼境事, 時相論議, 故渠得參聽。 朝鮮俘將有年多者, 奴酋許嫁以第三子之女’ 云云。"
地名: 安州 (平安道, 牧)
年: 1627.0

○平安監司尹暄馳啓曰: "卽刻走廻人來告: ‘奴兵昨夜攻陷義州, 而前昌城府使朴姓人、宣沙浦僉使吳姓人及韓潤, 皆在陣中, 姜弘立、李英芳則爲大將, 賊將八人, 而勢甚熾盛’ 云。 安州形勢, 似難支撑, 故海西別勝軍一千七百名, 已令金完領率往救。 平壤則有牙兵二千八百及三手、精抄三千餘名, 以此分軍守堞, 且令傍邑守令, 各率民兵入城" 云。

○上引見姜弘立、朴蘭英。 弘立曰: "僨事之後, 頑命不死, 陷沒虜中, 今已九年。 復見天日, 不知所達。" 上曰: "虜情如何?" 弘立曰: "兵出不意, 未知所以, 而上年十月, 劉海、大海等, 來問於臣曰: ‘中原與我讎怨已深, 而以先汗亡、新汗立, 故尙有差人來修慶弔之禮, 朝鮮何不送人來耶?" 臣答曰: ‘我國, 與爾無怨, 果若聞知, 豈不送人? 但恐道路爲毛文龍所阻, 未及聞也。’ 其後劉海又來問, 臣以前意答之。 今年正月初七日, 臣與吳信男、朴蘭英、朴葵英等, 同在一處, 給馬、給裘曰: ‘當於軍中從行。’ 翌日始乃行軍。 過遼東三日, 虜將招問曰: ‘我令縛送毛文龍, 則朝鮮將從之乎?’ 臣答曰: ‘縛送則未可知, 而我國豈有顧惜之理?’ 云矣。 其明日, 臣等前進則義州已陷矣, 其翌日又陷凌漢。 在定州時, 胡將謂臣曰: ‘欲伻人爾國’云, 臣曰: ‘若伻人則我國必以爲幸。’ 胡將卽許之, 擇送不剃頭之人及臣奴於凌漢, 則不納而還。 及陷安州, 胡將又曰: ‘安州已陷, 亦不許和乎?’ 旣送文書之後, 不待二十七日之限, 又復動兵, 到平壤之後, 一半則欲還, 一半則以爲不可, 更欲動兵, 到中和則國書已來矣。 貴永介之子要土以爲: ‘朝鮮與我非讎, 旣破一道, 今又不可進兵。’ 諸將皆欲從之, 而首將稱王子者, 以爲不可, 遂進兵黃州。 其日朴雴先往, 報以遣使臣之言, 則諸胡皆喜, 及胡差還, 胡將發怒進兵。 聞使臣之來, 招臣等, 臣等進去, 則國書已拆矣。 彼賊每以臣事皇朝爲不可, 自見國書, 乃曰: ‘朝鮮二百年臣事皇朝之言, 極有信義。 若與之交好則可久矣。 今者臣叔父爲質, 故乃遣臣, 使之定和以來矣。" 尹昉謂弘立曰: "此果出於眞情耶?" 弘立曰: "平山糧草已盡, 須速回答, 可免深入之患。" 上曰: "劉海以何事出來耶?" 弘立曰: "劉海所求之物, 雖竭一國之力, 似難應副, 而不敢盡達。" 金瑬曰: "和若不成, 則渠欲何爲?" 弘立曰: "渠之兵鋒所及, 與夫歲月遲速, 未可知也。" 昉曰: "若定和則何以爲之云耶?" 弘立曰: "當自平山, 退留平壤, 待草長, 乃還云。" 上召朴蘭英曰: "可悉陳聞見。" 對曰: "賊情則弘立旣已盡達, 而自前汗時每言: ‘兩國通和, 則爾等當還。’ 常以客禮待之。 今之請和, 似是眞情。" 上曰: "欲和則當守信義, 今乃請和, 而一向進兵, 何也?" 蘭英曰: "自中亦有以進兵爲不可者, 自使臣入往之後, 軍中頗喜。 渠之所求雖多, 豈可盡副溪壑之慾乎?" 瑬曰: "旣已定和, 當卽退師, 而欲留平壤, 何也?" 蘭英曰: "渠等每言: ‘朝鮮當講和而已, 不可爲己有’ 云矣。"

○劉海贈王弟四韻詩, 又詠館燕, 有 "含泥成穴誰家棟, 猶恐彎弓羽翼傷。" 之語。 且送小紙曰: "此紙無使從胡知也。 俺來時, 聞太監領兵出來云。 汗聞此報, 則必大發兵, 犯廣寧等地, 太監其可搪阻乎? 今聞太監已到安州云。 俺雖在奴, 心原在南朝, 天日在頭上矣。 此中有不可失之機會, 而不可以語言及之。 入京後, 國王可夜使人議之, 俺當潛議焉。"

○辛酉/金起宗、鄭忠信馳啓曰: "龍骨潰卒, 在道饑餒, 臣等以米豆處處分賑, 而適値大水, 又未卽渡江。 大定灘島中, 龍川兵三百餘騎, 結陣屯聚, 而自知罪犯, 因有踰嶺之計, 臣等開諭前來, 而聽其言, 多有疑阻之意。 其他民兵, 亦皆以妻子無所食, 勢將分散圖活云, 目前收拾, 誠無善策, 尤極悶慮。" 又馳啓曰: "都司毛有伯, 乘船來泊安州, 使其千摠毛大己, 來見臣等, 觀其辭色, 口欲言而不敢發。 彼旣洞知, 而我若諱之, 則殊非誠信待天朝之意, 臣等因言: ‘賊到平山, 以宗室末裔, 假稱王弟, 入送虜中, 伊賊差劉海、龍骨大兩胡, 送書于王京, 今已還去矣’, 因說盡曲折, 且待之以誠, 則大己頗欣悅, 仍密言於臣等曰: ‘開原人劉海, 身雖在虜, 心不忘天朝。 今來貴國也, 在道中送書於督府, 約以送船相應, 故如約而來。 天不與便, 猝遇狂風, 終不及期, 此亦天也’, 嗟歎不已。 且言: ‘奴賊前犯寧遠, 袁老爺出陣城外, 賊兵不敢進逼, 退屯於十三山, 與之相持。 故毛都督自薪島, 前往海州衛, 以爲掣後之計。 劉海家累, 皆在海州衛城中, 到彼, 必有相應事’ 云。"
地名: 安州 (平安道, 牧)
年: 1634.0

○丁亥/平安監司張紳馳啓曰: "摠兵沈志祥率島兵登岸之擧, 初若塞責之爲, 而今則轉入內地, 其意難測。 平壤留住三將, 亦整頓兵器, 顯有不時發動之形。 天使若有別樣分付, 則彼此兩軍, 不無竝進安州之理, 亟令胡差, 發賣撤還爲便, 而島兵遮截直路, 胡差不欲由間路作行。 且北岸留兵, 果如胡人之說, 則辛未倉卒之變, 難保其必無。 沈都督前欲呈文, 使之撤兵, 而其意, 方在誇張於天使, 必不動聽。 島兵若有進薄之擧, 而閉城不納, 則彼必曰: ‘與奴賊, 拒官軍。’ 胡人等若欲出戰, 則勢不可禁, 雖欲禁抑, 虜必曰: ‘藉漢人, 將圖勦絶。’ 此兩款, 最爲難處矣。" 事下備局。 備局啓曰: "虜人雖少, 各有健馬, 非漢人所易敵, 似無輕擧之患。 然開諭金差, 從間道速還, 策之上也。 彼若不從, 則多般厚待, 使感而從之, 亦一計也。 且藏兵北岸之說, 若或不虛, 則猝然渡江, 與漢人相薄, 難保其必無。 誠得能言之士, 馳見漢將, 備陳此間利害, 則似不無動聽之理, 此意行移宜當。 且勑使若聞此間事情, 則必不欲輕開鬧端。 誠得勑使一言, 馳諭漢將, 使之開出金人入歸之路, 則自能無事矣。" 答曰: "漢人之出陸, 其意不過使虜速返, 宜亟發賣入送, 而如不欲由間路作行, 則多發軍兵, 從直路發送, 一邊漢將處, 依回啓開諭。"
地名: 安州 (平安道, 牧)
年: 1636.0

○乙巳/上引見大臣及備局堂上。 領議政金瑬曰: "監軍條陳之策, 非出己意, 似是中朝熟講之事也。" 上曰: "今見此六條, 與白登庸之言相符, 中朝常待其內亂。 必有所聞, 故欲因此圖之。 我國不可不周旋, 以答天下之望也。" 戶曹判書金藎國曰: "漢人之言, 例多虛誕。 遣人胡中, 使金、白兩酋離間, 豈我國所能辦乎?" 上曰: "事或有僥倖而成者。 予意則此事或不無所益。 若奴酋因此而疑金、白兩酋, 則待之必踈懈, 踈懈則怨, 怨則變生, 此所謂反間也。" 判尹崔鳴吉曰: "但恐奴酋, 先疑我國之爲反間矣。" 瑬曰: "送馬事, 何以處之?" 上曰: "大臣之意則以爲, 當送幾匹耶?" 右議政李弘冑曰: "彼以三千匹爲言, 許以三百匹何如?" 上曰: "是矣。" 鳴吉曰: "國家事, 不可不着實。 十年支保, 蓋亦出於和親。 丁卯變初, 皆以和議爲非, 及至結和之後, 皆以爲便矣。" 兵曹判書李聖求曰: "彼旣稱帝, 到今絶和, 出於不得已也。" 鳴吉曰: "不必稱臣, 但與之依前日稱兄弟, 而不與之相絶爲當。" 上曰: "今日所論, 非羈縻之策, 卿等勿與之相較。" 瑬曰: "聞安州之兵敎鍊頗熟, 柳琳手下三千, 率皆精銳。 且柳琳欲除南軍入戌者, 而收布於其軍, 以給西路土民, 可得五千精兵, 恒留城中云矣。" 上曰: "然則安州可以守矣, 義州則當如何?" 瑬曰: "以白馬軍器、糧餉及江邊戍卒, 移入義州, 則亦可以守之矣。" 上曰: "卽今見糧三萬石, 可支一年, 何以繼其後乎?" 瑬曰: "近地之兵, 不必給餉。" 上曰: "義州非安州之比, 必須勿論冬夏而守之。 今不能預加措備, 而徒曰可守, 豈不異乎?"
地名: 安州 (平安道, 牧)
年: 1651.0

○安州人金忠一父、子、孫三人, 孝行卓異, 忠一之父彦秀, 丁卯變亂, 以將官死節, 一門之內, 四人忠孝俱全。 寧邊民李應男、校生吳淑獻、宣川訓導桂天老父ㆍ子ㆍ孫三世、嘉山兵營吏金有起、三登民李乙男、熙川校生金信哲、成川民金奉日兄弟、殷山民李承回ㆍ金呂哲、平壤進士洪僎及民朴繼用、三和校生安處智、良女楚香等, 孝行出天, 至誠事親, 斷指救病。 江西正兵金得麗, 不但孝行無愧古人, 國恤三年, 至誠服喪, 校生金碩珍年纔五歲, 父死服喪三年, 無異成人, 仁祖國恤, 亦服喪三年。 私奴金莫男、館軍金得招ㆍ金士男、平壤民金起廷等, 兄弟同居, 少無間言, 不置私財, 同其衣食, 寧邊人金成洛妻朴氏、平壤良女莫眞ㆍ金秀澤妻安氏、正兵李彦歷妻良女三春等, 孀居節行, 無愧古人。 平安監司抄啓以聞, 因禮曹覆啓, 旌閭賞職, 給復有差。
地名: 安州 (平安道, 牧)
年: 1672.0

○癸卯/大司憲李敏迪等啓曰: "安州校生梁繼璋, 以其奴婢屬公於尙衣院, 訴冤於本府。 臣等取考文書, 則本國人李珍元, 選入中國, 爲太監, 中宗朝正德戊辰, 以欽差正使, 來到本國, 以德州居掌隷院奴婢四口。 特命賜給, 敎旨御寶, 至今尙存, 其時館伴、郞廳證筆成文, 永給於李珍元子秀男, 又爲傳給於其妹吳氏, 自此以下, 世世相傳, 至于繼璋, 傳授文記, 不趐明白。 而刑曹只以秀男
              吳氏叔姪間, 傳授文記, 無官斜之故, 至於屬公, 其所稱冤, 固也。 正德間敎旨, 宛然如新。 明朝太監之奉使本國, 至蒙臧獲之賜者, 又何可復見? 聖上亦必惻然慨然, 於百年前後之事變矣。 數三奴婢之與奪, 其在公私, 有何所關, 而事體所係, 則大矣。 請令掌隷院, 明査稟處, 還給其主。" 上令該曹, 査稟。

○壬寅/大司憲李敏迪等啓曰: "安州校生梁繼璋以其奴婢, 屬公於尙衣院, 訴冤於本府。 臣等取考文書, 則本國人李珍, 選入中國爲太監, 中宗朝正德戊辰, 以欽差正使, 來到本國, 以德川居掌隷院奴婢四口, 特命賜給, 敎旨御寶, 至今尙存。 其時館伴、郞廳證筆成文, 永給於李珍兄子秀男, 又爲傳給於其妹女吳氏。 自此以下, 世世相傳, 至于繼璋, 傳授文記, 不啻明白。 而刑曹只以秀男、吳氏叔姪間, 傳授文記, 無官斜之故, 至於屬公, 其所稱冤固也。 正德間敎旨, 宛然如新, 明朝太監之奉使本國, 至蒙臧獲之賜者, 又何可復見? 聖上亦必惻然、慨然於百年前後之事變矣。 數三奴婢之與奪, 其在公私, 有何所關, 而事體所係則大矣。 請令掌隷院, 明査稟處, 還給其主。" 上令該曹査稟。 又啓曰: "壬辰兵燹之後, 宮闕灰燼, 宣廟回鑾, 駐御于月山大君舊第。 此實中興之遺基, 比如紹興使宅。 仁祖朝特封正寢舊殿, 而此外空地, 皆給其子孫, 豈非敦宗至仁之澤也? 今者其孫李纘, 有所爭辨於內司者, 旣是外地, 而從前內司, 不爲禁限。 其子孫亦認爲己有, 數十年來, 無有爭端。 因微弱子孫, 不識事體, 只知內司下人操縱之爲弊, 不知內司亦有捧承傳直帖之近規, 妄托於不經鸞臺, 何名爲勑之古語, 狂疎輾轉, 自陷於罪戾, 此實可矜而不可罪也。 請特命放釋。" 上不從。 其後累爭, 終不得請。
地名: 安州 (平安道, 牧)
年: 1681.0

○戊申/騎兵保人許浹持破裂一紙諺錄, 詣政院告: "前平安兵使李旰在任時, 與逆柟通謀有反計, 而其時監司兪夏益、巡邊使鄭維岳皆與焉。 兵營官奴梁國貞知其狀, 所持諺錄, 出於國貞。" 云。 卽命招時任、原任大臣及兩司長官、禁府堂上、左右捕盜大將, 設庭鞫於內兵曹。 是夜逮國貞問之, 其言曰: "旰在兵營時, 逆柟有抵旰書, 而旰極其秘諱。 營奴朔夫里被親信於旰, 故得以竊見其書, 則靑苔簡紙, 辭說頗多, 而初頭有返節東歸之日六字, 其下有鍊習軍兵, 頻數犒饋等語, 皆係殊常。 又有㮒書, 而語意與柟書相類。 且己未十一月, 都承旨鄭維岳以箕子殿致祭事, 下去平壤, 托以軍器點閱, 來到安州, 辟左右, 與旰話至夜深, 轉往成川留住之時, 㮒以使臣回還, 自山郡抵成川, 稱以沐浴留滯。 且監、兵兩營, 發關各邑, 徵發軍卒, 初以習陣, 使之聚會於成川
              大坪矣。 兵營管下軍兵, 則不知緣何意還爲停止, 只以各營軍卒, 聚會於順川
              金錢川, 使虞候許徵習操而罷, 監司則上慈母山城, 夜操而罷。 旰雖不合操於成川, 旣有徵發之令, 故不但西路騷擾, 至於京中傳說藉藉。 其時兵判送軍官, 探問事情, 則旰出銀三百兩, 賂遺以送, 監司亦多給賂。 及楨、柟逆獄之時, 旰夜不能寐, 全廢飮食。 初昏則親汲井水, 露禱庭中, 一營下人, 盡疑其所爲。 又於今年正月, 旰送其子成豹, 隱接於營奴關伊家, 分給千金於營下將士, 誘說而歸。 此必恐泄軍兵鍊習, 謀逆情節而然也。 渠欲上變, 上來已累月, 而無路得入闕門, 適與同鄕人許浹相遇, 浹之所聞, 與渠符合。 且自言詳知闕中出入之事, 當與同入告變, 而今朝又令留待於松峴, 浹先自入告。" 云。 鞫廳啓請只先逮旰, 從之。

○丁巳/斬誣告罪人許浹、梁國楨。 鞫廳以國楨所告, 逮問李旰, 其供曰: "關西異於他道, 軍兵習操, 有煩彼人耳目, 故或聚會於僻邑, 使之打圍。 己未十一月, 果有習操之事, 而其時旣以此意啓聞, 朝廷又報巡營之後, 分付營將, 定期會, 將欲打圍, 適緣身病, 不得親往, 使虞候代行。 今其狀啓, 具在至於㮒之使還, 則似在三月, 而維岳之下去, 似在十二月、正月間。 其間日月相去懸遠, 順川打圍, 亦在維岳未到關西之前。 其他所告, 無不虛罔。 兵判軍官, 則果於維岳未歸之前, 忽然來到, 打話之際, 先自發言曰: ‘鄭維岳下來關西, 有聚軍之擧云云之說, 傳聞於京中, 故大將使我探知, 而及到道內, 探問事狀, 則實是孟浪可笑之事, 留一日卽爲上去。 贈以水靴子, 則渠以爲, 奉主將之令下來, 雖微細之物, 有不敢受。’ 云。 且安州營中, 元無井泉, 越城親汲, 萬萬不近, 而設使身有罪犯, 豈以禱天而得免乎?" 遂竝逮兵判軍官朴
              世亮及旰軍官尹三殷, 營奴朔夫里、張守貞、崔悌吉、關伊等, 與國楨質問, 竝無其實, 浹則但推諉於國楨而已。 鞫廳啓曰: "浹與國楨欲爲告變之擧, 探問國楨, 請以諺書作錄, 潛自藏取, 相約留待, 獨先詣闕上變, 而不用告變之書, 只以國楨諺錄裂破之紙, 粘付以上。 納招之辭, 又皆推諉國楨, 蓋其造意, 只欲獄成, 則自當其功, 獄不成則歸誣國楨之計。 其爲情狀, 比國楨尤慘, 請刑推得情。" 浹訊杖二度, 卽輸服。 國楨以所告之言, 節節相左, 訊問五次輸情。 斬不待時, 籍沒家産, 旰等皆放送。
地名: 安州 (平安道, 牧)
年: 1802.0

○備局言: "壯勇營撤罷後, 錢、穀、木、布、屯土、軍器、公廨, 區處移屬, 軍兵接濟、戶曹ㆍ內司各衙門奴貢給代措處之方, 各具別單以入。"
                【錢、穀、木、布區處別單, 各項米合二萬三百六十三石, 屬之惠廳, 各項米合六千八百二十三石, 屬之戶曹。 各項太合二千一百六十六石, 屬之惠廳, 各項太合二千六百九十二石, 屬之戶曹。 各項木合二百十五同, 屬之惠廳, 各項木合二百四十同, 屬之戶曹, 各項木合四同, 屬之兵曹, 各項木合二十四同, 屬之訓局。 各項木合二十二同, 屬之禁營, 木八同, 屬之御營, 木二十同, 屬之嶺南。 各項布合二十四同, 屬之戶曹, 各項布合十五同, 屬之兵曹。 各項錢合四千六百兩, 屬之惠廳, 各項錢合二千一百五十五兩, 屬之戶曹, 各項錢合四百五十三兩, 屬之禁營, 各項錢合三百十三兩, 屬之御營, 錢四十四兩, 屬之軍器寺, 各項錢合二千八百八十八兩, 屬之兵曹, 各項錢合一千八百兩, 屬之京畿, 各項錢合一萬四千六百七兩, 屬之海西, 各項錢合六萬五千九百三十八兩, 屬之關西, 各項錢合一萬六千二百十三兩, 屬之湖南, 各項錢合七千六百七十兩, 屬之嶺南, 各項錢合九千六百七十九兩, 屬之湖西, 錢三千兩, 屬之關東, 錢一千兩, 屬之關北, 錢九千兩, 屬之廣州。 別庫所管及餉色還穀仍分, 取耗秩, 各項租合六萬三千六百十五石, 小米一百十一石, 屬之京畿。 各項小米合一萬四千石, 屬之關西, 小米九百石, 屬之海西, 大、小米合一千一百九十四石, 屬之湖西, 各項米合二百八十六石, 屬之湖南, 米四千石, 屬之嶺南, 各項米合三千五百石, 屬之關東。 拜峯米二千七百石、租二千石, 鷺梁還米一千二十石, 古城還米一千石、租三千二百二十八石, 屬之各該鎭。 屯土區處秩, 扶安屯、古阜屯、固城屯、金海屯、昌原屯、橫城屯、洪州屯屬之廣州, 於支屯屬之御營, 振威屯、陰竹屯、漣川屯、始興屯屬之均廳。 鳳山屯、黃州屯、甕津屯、安州屯、傳川屯、長興屯、定州屯、振威屯、高陽屯、金浦屯、砥平屯、楊根屯、加平屯、箭串菜田稅、興德洞圃田稅、桃渚洞圃田稅、鷰谷寺白紙, 屬之內司。 水原屯、安山屯、始興屯、龍仁屯, 屬之水原府。 長淵屯、廣州屯、嘉山屯、古城屯、永柔屯、公州屯、伊川屯、龍岡屯、陰竹屯、坡州屯屬之均廳。 果川屯屬之鷺梁鎭, 拜峯屯屬之該牧官。 外別庫所管柳川、平山、信川屯稅, 長水寺稅修城庫所管大有屯, 賭地租, 莞千庫所管火巢內稅, 連山屯稅, 平薪屯稅穀, 牙兵收布七百同, 以上本是五營所管, 仍屬之水原府。】
地名: 安州 (平安道, 牧)
年: 1808.0

○甲午朔/召見備局有司堂上徐營輔、沈象奎。 上曰: "向來所進冊子, 今方考覽, 其餘則何當訖工, 而將爲幾卷乎?" 榮輔曰: "方始正書, 而卷數則可爲十冊矣。" 上曰: "燕行時給包者, 是何物乎?" 榮輔曰: "當初定例, 則以蔘爲包, 而近來則代以銀包, 或參用雜物, 故亦曰雜包矣。" 上曰: "功臣賜牌田結、奴婢, 自本家每盡折受乎?" 榮輔曰: "功臣賜牌, 元無定地名賜給之事, 自本家執定願受矣。" 上曰: "近來北關開市, 弊端甚多云, 何以則可無此患乎?" 榮輔曰: "開市之法, 古無定規, 故北伯臣李彛章, 酌定商胡出來之數, 無得違越矣。" 上曰: "《萬機要覽》諸篇中, 何者爲最切要乎?" 榮輔曰: "財用篇, 備陳經費出納之政, 軍制篇, 詳載戎務節制之方, 深有助於睿覽。 而貢物篇, 則進排物種價直, 磨鍊數爻甚多, 而當初定價, 專出於薄取之意, 故貢價與物價懸殊者, 甚多矣。" 上曰: "小註所載月令朔膳之自各邑進排者, 亦以貢價會減乎?" 象奎曰: "各邑進上物膳, 則皆以該道儲置米, 會減矣。" 榮輔曰: "惠廳設置之前, 故相臣李元翼, 先始京畿大同法, 參酌物産, 詳定價本, 月令進上朔膳諸種, 皆以大同儲置會減矣。" 象奎曰: "版籍爲本, 而其中良役變通, 最爲詳備。 蓋昔良役之弊, 實是生民切骨之冤, 故粤自肅廟, 深軫此狀, 戶布、減布之說, 紛然而進, 而減布則有害公用, 戶布則猝難施行。 至于英廟, 以結錢創定, 而所謂漁ㆍ鹽ㆍ船稅、選武布名色, 皆入均役之制, 其視二匹之役, 固可謂紓力捄弊。 而到今爲弊, 還多民怨, 故先朝嘗有均役主張之人, 當驗其子孫盛衰之敎矣。" 榮輔曰: "以唐之調、庸、租法言之, 戶曹田稅, 租也, 兵曹價布, 庸也, 惠廳大同, 調也。 蓋有土則有租, 有人則有庸, 有戶則有調。 而我國此制, 終未詳備, 黃口、白骨之徵, 在在皆然矣。" 上曰: "昇平日久, 國無事, 而若脫有不幸, 則以今貌樣, 何以應變乎? 蓋自五衛罷而軍門設, 外方軍政之弊, 轉益如是, 何以則可有別般更張之策乎?" 象奎曰: "自軍門設置之後, 有御營軍、禁衛軍、砲保、牙兵、騎兵、步兵之名, 此則皆是上番, 或納布, 且有族保、隣保, 以爲合力裝送之地, 而其餘束伍軍者, 皆是至貧無賴之類也。 蓋我國苦役, 莫甚於軍丁。 今不必更生新法, 嚴飭守土之臣, 申明其點簽, 則庶見實效矣。" 上曰: "各邑標下、兩營番上及斥堠、伏兵, 皆是束伍軍名色, 而見其貌樣, 踈闊莫甚。 其於日次私習之時, 亦能知坐作進退之節乎?" 榮輔曰: "戚繼光有言曰, ‘鄕曲愚迷之卒, 勝於市井油滑之徒。’ 蓋鄕軍, 則備經饑寒, 尋常勤苦, 故倉卒臨(陳)
                〔陣〕
              , 可以禦侮。 而其常時錬習, 則鈍滯茸闒, 雖不及於京軍之驍猛, 若論緩急可恃, 則恐莫如鄕軍矣。" 上曰: "我國軍容, 專尙戚法, 而月刀、十八技, 皆是臨陣可用之法乎?" 榮輔曰: "宋之岳飛用軍最精, 有三練之法, 練手、練膽、練足也。 練手者, 妙用弓劍, 藏身禦敵也, 練膽者, 運用智略, 見敵不屈也, 練足者, 貯沙於襪, 臨陣則脫。 蓋爲輕足勇赴也。 又有練人、練目之法, 此則爲將者自得之神。 而今之月刀、十八技等藝, 雖不及三練之法, 而亦不爲全然無用矣。" 上曰: "沙襪之法, 卽重甲之意也。 古者善練兵者, 使之重被鐵甲, 臨戰則脫去, 亦輕身養勇之道也。 近來軍點時, 各持草履、火具、纏帶、瓢子, 亦是好法矣。" 象奎曰: "得軍心, 本也, 練軍藝, 末也。 雖有九宮、六花之法, 若失人心, 則方寸之內, 皆爲敵國, 皆在爲將者, 隨時指導也。" 上曰: "京外營門及各邑諸鎭, 有軍器備置而能精利, 可以臨亂取用乎?" 榮輔曰: "近所謂修補者, 反有損於古物之完固矣。 昔趙簡子, 使董安于, 掌治晋陽, 乃以箭竹爲壁, 鐵鏃充棟, 可見古人爲國誠力矣。" 承旨李光益曰: "安州軍器庫中, 有數十大甕埋置者, 乃是蠟燭、膏油也, 外面則與塵土無異, 而存諸中者, 宛若新盛。 然古人設始預待之意, 豈不深遠乎?" 上曰: "我國軍器中, 弓矢、干戚、鎗劍、銃砲, 何者爲最緊乎?" 榮輔曰: "開闢之後, 卽有弓矢之制, 故人之生也, 必有弧矢。 但欠陰濕之時, 造化莫運, 且其所中, 不過二、三百步, 故敵近然後, 始發片箭, 疾勁遠射, 最爲軍中之精技, 而皆不免巽於鳥銃矣。" 上曰: "銃砲之制, 未知創在何世, 而穿甲透骨, 人無不立死, 所謂銃砲出而無名將者, 其言果信矣。" 象奎曰: "自周時已有此制, 而天將祖承訓, 以火車積砲, 戰則臨陣連放, 止則外圍作城, 所謂泰山之高、三尺之限, 車馬之不得凌夷者此也。 訓局尙有其制, 故孝廟特造置百餘兩矣。" 光益曰: "倭國, 專尙銃砲, 故我國自經壬辰, 此法備具, 名目亦多矣。" 榮輔曰: "有國之大政, 莫重於經費。 古語云, ‘國無三年之蓄, 國不得爲國。’ 顧今經用匱竭, 戶惠之策, 莫若量田, 若以周通幹局之人, 差爲量田、均田之使, 均其稅役, 摘發餘隱, 則民無冒納之歎, 國有裕用之效矣。" 上曰: "百官頒祿, 一年爲幾許, 而漢之萬石君者, 亦以爵之高下, 爲祿之多少乎?" 象奎曰: "一年頒祿, 合爲一萬七千餘石, 而軍資倉, 則不在此數矣。 漢之萬石君, 石奮之父子五人, 各秩二千石, 故合而計之矣。" 上曰: "糶糴之法, 其來已久, 十一取耗, 創在何時, 而災年分俵, 則民果受實效乎?" 象奎曰: "常平散斂之法, 其來已久, 而我朝因之, 名色滋繁。 耗之爲言, 乃是雀、鼠之耗縮, 而加取於民, 以補其縮之謂也。 每石取一斗五升, 或歸公穀, 或作官用。 取耗之制, 不載《大典》, 始見於《續編》, 而世宗朝減大丘糴耗, 宣廟朝有稍在耗穀之啓, 還穀取耗, 其制亦久矣。" 榮輔曰: "災者, 施災之謂也。 有土之民, 年事失稔, 則不可橫斂, 故執災之時, 以蝗損、海損, 未移晩移等名色, 各爲裁減, 乃是損上恤民之意也。 西北則以比摠, 會減於本道, 三南則執災報營, 而監司轉報廟堂, 始乃啓稟區劃。 而此非卽地除給者, 故民之蒙惠少, 國之減捧則多矣。"